**Ministru kabineta noteikumu projekta „Grozījumi Ministru kabineta 2007.gada 9.janvāra noteikumos Nr.40 “Noteikumi par valsts metroloģiskajai kontrolei pakļauto mērīšanas līdzekļu sarakstu”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma “Par mērījumu vienotību” 7.panta otrā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2007.gada 9.janvāra noteikumi Nr.40 “Noteikumi par valsts metroloģiskajai kontrolei pakļauto mērīšanas līdzekļu sarakstu” (turpmāk - Noteikumi Nr.40) nosaka valsts metroloģiskajai kontrolei pakļauto mērīšanas līdzekļu sarakstu un verificēšanas periodiskumu.  Lielākais Latvijas sadales sistēmas operators AS “Sadales tīkls” pagājušā gadsimta pēdējā desmitgadē ir uzsācis masveida indukcijas tipa elektroenerģijas skaitītāju nomaiņu pret moderniem elektroenerģijas skaitītājiem (turpmāk – viedie elektroenerģijas skaitītāji). Atbilstoši viedo elektroenerģijas skaitītāju ieviešanas plānam 2014. – 2023. gadam katru gadu vidēji 120 tūkstoši indukcijas tipa elektroenerģijas skaitītāju, kuriem pienācis atkārtotās verifikācijas termiņš, tiek un tiks nomainīti pret viedajiem elektroenerģijas skaitītājiem.  Viedo elektroenerģijas skaitītāju ieviešana nepieciešama, lai attīstītu viedo tīklu tehnoloģijas, kas sniedz iespēju elektroenerģijas lietotājiem piedalīties lēmuma pieņemšanas procesā par viņiem pieejamās elektroenerģijas izmantošanas laiku un apjomu, sasniedzot augstākus energoefektivitātes rādītājus. Savukārt sadales sistēmu operatoriem, ievērojot elektroenerģijas tirgus attīstības tendences, ļauj nodrošināt elektroenerģijas tirgus darbībai nepieciešamo patēriņa informāciju, plānot sadales sistēmas infrastruktūras attīstības pasākumus, lai uzlabotu elektroapgādes drošumu un pilnveidotu izkliedētās ģenerācijas darbības modeli sadales sistēmā.  Viedo elektroenerģijas skaitītāju ieviešana tiek veikta, ievērojot:  - Eiropas Parlamenta un Padomes 2009. gada 13. jūlija Direktīvas 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu pielikuma Nr.1 „Patērētāju aizsardzības pasākumi” 2. punktā noteikto, ka “*Dalībvalstis nodrošina viedo mēraparātu sistēmu ieviešanu, kas palīdz sasniegt patērētāju aktīvu dalību elektroenerģijas piegādes tirgū. Attiecībā uz šādu mēraparātu sistēmu ieviešanu var veikt ekonomisku izvērtējumu par visām ilgtermiņa izmaksām un ieguvumiem gan tirgum, gan individuālajiem patērētājiem vai arī par to, kāda veida viedo mēraparātu sistēma ir ekonomiski pamatota un izmaksu ziņā izdevīga, un kāds grafiks būtu piemērots to ieviešanai. Pamatojoties uz šo izvērtējumu, dalībvalstis vai jebkura to norīkota kompetenta iestāde sagatavo grafiku, kurā noteikts mērķis viedo mēraparātu sistēmas ieviest,* ***ilgākais 10 gados****. Ja viedo skaitītāju izlaide tiek vērtēta pozitīvi,* ***līdz 2020. gadam vismaz 80% no patērētājiem nodrošina ar viedo mēraparātu sistēmām****”;*  *-* Ar Ministru kabineta 2016. gada 9. februāra rīkojumu Nr. 129 apstiprinātās Enerģētikas attīstības pamatnostādnes 2016. – 2020. gadam;  *-* Elektroenerģijas tirgus likuma 36. panta 2. punktu, kas nosaka, ka “*Katrs tirgus dalībnieks ir atbildīgs par to, lai tā pārdotās elektroenerģijas daudzums katrā tirdzniecības intervālā atbilstu sistēmā nodotās elektroenerģijas daudzumam un nopirktās elektroenerģijas daudzums atbilstu no sistēmas saņemtās elektroenerģijas daudzumam*”. Lai nodrošinātu tirgus dalībniekus ar precīzu informāciju par katrā tirdzniecības intervālā pārdoto un sistēmā nodoto elektroenerģiju, katram lietotājam jāuzstāda viedais elektroenerģijas skaitītājs;  *-* Tīkla kodeksa (2013. gada 26. jūnija Sabiedrisko pakalpojumu regulēšanas komisijas Padomes lēmums Nr.1/4) 91.1. punktu, kas nosaka, ka “*Izveidojot jaunu sistēmas pieslēgumu, sistēmas dalībnieks saskaņā ar Kodeksa 2.pielikumā, pieslēguma līgumā un sistēmas pakalpojumu līgumā noteiktajām prasībām ierīko atbilstošu elektroenerģijas komercuzskaites mēraparātu (turpmāk - uzskaites mēraparāts), un sistēmas operators organizē komercuzskaites mēraparāta ieslēgšanu automatizētajā elektroenerģijas uzskaites sistēmā (turpmāk - AEUS), ja prognozētais caurplūstošās elektroenerģijas apjoms pārsniedz 2 500 kWh/gadā*”.  Šobrīd Noteikumu Nr.40 pielikuma 8.1. un 8.3. punkts nosaka, ka vienfāzes un trīsfāzu indukcijas tipa elektroenerģijas skaitītāju verifikācijas periodiskums ir ne retāks kā reizi 16 gados.  Atbilstoši AS “Sadales tīkls” sniegtajai informācijai laika periodā no 2016. gada līdz 2023. gadam katru gadu jānomaina vidēji līdz 115 tūkstošiem indukcijas tipa elektroenerģijas skaitītāju, kuriem konkrētajā gadā būs pienācis verifikācijas termiņš.  Šie elektroenerģijas skaitītāji ir izkliedēti visā AS „Sadales tīkls” licences zonā.  Viedo elektroenerģijas skaitītāju uzstādīšana izkliedētā veidā no resursu izlietojuma viedokļa nav pamatota ne ekonomiski, ne tehniski, jo:  1) viedo elektroenerģijas skaitītāju iegādes un ekspluatācijas izmaksas ir ievērojami augstākas, jo jāuzstāda viedie elektroenerģijas skaitītāji ar komunikāciju tehnoloģiju (piemēram, elektroenerģijas skaitītāji ar GPRS modemu), kura ir pielāgota izkliedēti izvietotu viedo elektroenerģijas skaitītāju nolasīšanai;  2) viedo elektroenerģijas skaitītāju uzstādīšanas izmaksas ir augstākas, veicot individuālus izbraukumus pie teritoriāli dažādās vietās izvietotiem elektroenerģijas skaitītājiem;  3) nav iespējams iegūt elektroenerģijas zudumu un elektrotīkla attīstības plānošanai nepieciešamo informāciju par elektroenerģijas bilanci par visiem pie vienas transformatoru apakšstacijas pieslēgtajiem objektiem;  4) nav iespējams optimizēt darbaspēka izmaksas (uzstādot viedos elektroenerģijas skaitītājus koncentrēti vienā reģionā, var optimizēt šī reģiona darbaspēka izmaksas).  Līdz ar to, no tehniskā un ekonomiskā aspekta viedokļa, efektīvāk ir viedo elektroenerģijas skaitītāju uzstādīšanu veikt plānveidīgi, nomainot visus pie vienas transformatoru apakšstacijas pieslēgto objektu elektroenerģijas skaitītājus.  Atbilstoši indukcijas tipa elektroenerģijas skaitītāju ražotāju garantijām, vienfāzes un trīsfāzu indukcijas tipa elektroenerģijas skaitītāju garantētais kalpošanas laiks ir 32 gadi.  Pirms indukcijas tipa elektroenerģijas skaitītāju uzstādīšanas, tiem tiek veikta regulēšana un verifikācija. Kad elektroenerģijas skaitītāja metroloģisko parametru regulēšana pabeigta, visi regulēšanas elementi tiek nofiksēti un elektroenerģijas skaitītāja metroloģisko parametru patvaļīgas izmaiņas nav iespējamas. Vienīgais, kas var ietekmēt elektroenerģijas skaitītāja metroloģisko parametrus ir tā kustīgās detaļas:   * elektroenerģijas skaitītāja disks – balstās uz speciāli izgatavotiem un pārbaudītiem gultņiem; * skaitļu mehānisma rullīši un asītes – pārveido elektroenerģijas skaitītāja diska apgriezienus rādījumā.   Indukcijas tipa elektroenerģijas skaitītāja kustīgo detaļu defekti vai nolietojums var izraisīt tikai un vienīgi to bremzēšanos un attiecīgi uzskaitītās elektroenerģijas apjoma samazinājumu.  Atbilstoši Vācijas Nacionālā Metroloģijas institūta (PTB) izlases veidā veiktajām indukcijas tipa elektroenerģijas skaitītāju (Actaris C114 indukcijas tipa elektroenerģijas skaitītāji, kādus izmanto arī AS “Sadales tīkls”) metroloģiskajām pārbaudēm, pēc 16 gadu ekspluatācijas indukcijas tipa elektroenerģijas skaitītāju uzskaites kļūda nepārsniedz 0,11%, pēc 20 gadu kalpošanas nepārsniedz 0,39%, pēc 24 gadu kalpošanas nepārsniedz 0,58%.  Iepazīstoties ar citu Eiropas Savienības valstu normatīvo regulējumu par indukcijas tipa elektroenerģijas skaitītāju verifikāciju, īpaši jāatzīmē Igaunijas pieredze, kur, indukcijas tipa elektroenerģijas skaitītāju verifikācijas periods tiek pagarināts līdz brīdim, kad tā vietā tiek uzstādīts viedais elektroenerģijas skaitītājs (lielākais Igaunijas elektroenerģijas sadales sistēmas operators “Elektrilevi” esošos elektroenerģijas skaitītājus plāno nomainīt pret viedajiem elektroenerģijas skaitītājiem līdz 2017. gada beigām).  Savukārt daudzās citās Eiropas Savienības valstīs, kā piemēram, Vācijā un Austrijā, pēc 16 gadiem tiek veikta indukcijas tipa elektroenerģijas skaitītāju verifikācija izlases veidā, attiecīgi pagarinot verifikācijas termiņu par 5 gadiem, tad atkal tiek veikta izlases veida verifikācija un verifikācijas termiņš pagarinās par vēl 5 gadiem. Šajās valstīs indukcijas tipa elektroenerģijas skaitītājus ekspluatē līdz pat 40 gadiem.  Lai samazinātu sadales sistēmas operatoru resursu izlietojumu viedo elektroenerģijas skaitītāju iegādei, uzstādīšanai un ekspluatācijai, un nodrošinātu pakāpenisku un samērīgu indukcijas tipa elektroenerģijas skaitītāju nomaiņu, sagatavoti Noteikumu Nr. 40 grozījumi, pagarinot vienfāzes un trīsfāzu indukcijas tipa elektroenerģijas skaitītājiem verifikācijas termiņus no 16 gadiem uz 20 gadiem.  Noteikumos Nr.40 arī iekļauti grozījumi attiecībā uz siltumenerģijas skaitītāju verificēšanas periodiskuma biežumu, ņemot vērā siltumenerģijas skaitītāju sadalījumu pēc to nominālo diametru (DN) izmēriem:  DN < 100 mm (reizi 2 gados)  100 mm ≤ DN ≤ 300 mm (reizi 4 gados)  DN >300 mm (reizi 8 gados).  Siltumenerģijas skaitītāju ar DN≤100mm īpatsvars ir vislielākais starp piedāvātajām grupām, jo tie ir visi siltumenerģijas skaitītāji, kuri ir nodoti lietošanai privātpersonām (dzīvokļu skaitītāji), gan uzņēmējiem (koģenerācijas stacijas, mazās katlumājas, ražošanas telpas, māju ievada skaitītāji). Šai siltumenerģijas skaitītāju grupai ir saglabājams līdzšinējais verificēšanas periodiskumu, jo skaitītāji līdz DN≤100mm visvairāk ir pakļauti trešās puses iejaukšanās riskam skaitītāja darbības ciklā, kas savukārt atsaucas uz kopējās uzskaites bilancēm un finansiālajiem rādītājiem. Esošā siltumenerģijas skaitītāju parka nestabilitāte un nolietojums nenodrošina skaitītāja mērījumu atbilstību un izsekojamību visā lietošanas periodā. Kā papildus slogu šai skaitītāju grupai var atzīmēt skaitītāju darbības ciklu izmaiņas, kas ļoti būtiski ietekmē skaitītāja uzskaites elementus – plūsmas mērītāju. Pamatojoties cikliskajai siltumenerģijas regulēšanai, kas nenodrošina vienmērīgu un stabilu uzskaiti, siltumenerģijas skaitītājs ir pakļauts ļoti lielai slodzei, kas atspoguļojās kā: hidrauliskie triecieni, temperatūras režīmu izmaiņas, tīkla ūdens tīrības pakāpe (atsevišķie Latvijas reģioni).  Savukārt siltumenerģijas skaitītāju (100 mm ≤ DN ≤ 300 mm) grupa var tikt definēta, kā lielās slodzes skaitītāji, ar kuriem tiek aprīkotas siltuma katlumājas vai īpaši lielie patērētāji (objekti). Šīs grupas skaitītāji tiek projektēti un izstrādāti tā, lai ilglaicīgi nodrošinātu siltumenerģijas uzskaiti atbilstoši deklarētajiem parametriem īpaši smagos apstākļos (ūdens tīrības pakāpe). Pateicoties siltumnesēja recirkulācijas plūsmai, šo skaitītāju elementi mazāk pakļauti devēju aizaugšanai un šos uzskaites elementus ir iespējams kontrolēt ar katlumājas bilances (lietderības koeficienta) matemātisko aprēķinu, kas ļauj operatīvi reaģēt uz uzskaites mērlīdzekļa bojājumu vai neatbilstošu uzskaiti.  Visbeidzot siltumenerģijas skaitītāju (DN >300 mm) grupa var tikt definēta kā īpaši lielie rūpnieciskie siltumenerģijas skaitītāji, kas paredzēti lietošanai lielajās katlumājās. Pārsvarā tiek izmantoti starptautiski pazīstamo ražotāju izstrādājumi : Siemens, Danfoss, Elkora. Šo skaitītāju lietotāju esošā uzskaites un kontroles sistēma, ļauj īpaši precīzi izsekot un noteikt sistēmas (katlu) lietderības koeficientu, kas savukārt atspoguļo skaitītāja darbību. Pateicoties siltumnesēja lielajai caurplūdei, tā uzskaites elementi (ultraskaņas devēji) tiek mazāk pakļauti nogulsnes izveidei un nodrošina kvalitatīvu uzskaiti. Turklāt, nosakot šo siltumenerģijas skaitītāju periodiskumu tiek ņemts vērā, ka izmaksas, kas saistītas atkārtotās verificēšanas veikšanu faktiski ir līdzvērtīgas jauna skaitītāja iegādes izmaksām. Tādējādi pienākot atkārtotās verifikācijas termiņam attiecīgā siltumenerģijas skaitītāja lietotājam būs jāizvēlas uzstādīt jaunu skaitītāju vai veikt esošā skaitītāja atkārtoto verifikāciju. |
| 3. | Projekta izstrādē iesaistītās institūcijas | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz sadales sistēmas operatoriem, visiem elektroenerģijas patēriņa skaitītāju lietotājiem, rūpniecisko siltumenerģijas skaitītāju lietotājiem, atbilstības novērtēšanas institūcijām, kas veic attiecīgo mērīšanas līdzekļu verifikāciju, kā arī tirgus uzraudzības institūciju – Patērētāju tiesību aizsardzības centru. |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektu tiek pagarināts vienfāžu un trīsfāzu indukcijas tipa elektroenerģijas skaitītāju verifikācijas periodiskums no 16  uz 20 gadiem, līdz ar to samazinot investīciju un ekspluatācijas izmaksu apjomu, kas nepieciešams elektroenerģijas skaitītāju nomaiņai. Tādējādi tiek samazināts administratīvais slogs elektroenerģijas sadales sistēmas operatoriem. Vienlaikus ņemot vērā, ka tiek precizēts siltumenerģijas skaitītāju verifikācijas periodiskums, tiktu samazināts administratīvais slogs uz lielo rūpniecisko siltumenerģijas skaitītāju lietotājiem. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Projekta izstrādē īstenota atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1apakšpunktā noteiktajai procedūrai, proti, sabiedrības pārstāvjiem tika dota iespēja rakstiski sniegt viedokli par projektu tā izstrādes stadijā. |
| 2. | Sabiedrības līdzdalība projekta izstrādē | Projekts kopā ar sākotnējās ietekmes novērtējuma ziņojumu (anotāciju) un paziņojums par līdzdalības procesu tika publicēts Ekonomikas ministrijas mājas lapā [www.em.gov.lv](http://www.em.gov.lv), aicinot sabiedrību izteikt savu rakstisku viedokli. |
| 3. | Sabiedrības līdzdalības rezultāti | Sabiedrības līdzdalības procesā tika saņemts Latvijas siltumuzņēmēju asociācijas viedoklis, kurā Ekonomikas ministrija tiek aicināta izdarīt grozījumus Projektā, paredzot, šādu siltumenerģijas skaitītāju verificēšanas periodiskumu:  DN < 100 mm (reizi 4 gados)  100 mm ≤ DN ≤ 300 mm (reizi 8 gados)  DN >300 mm (reizi 8 gados).  Ekonomikas ministrija ir izvērtējusi minēto priekšlikumu un nevar to atbalstīt, jo tas paredz ļoti būtisku siltumenerģijas skaitītāju verificēšanas periodiskuma palielinājumu salīdzinājumā ar spēkā esošo tiesisko regulējumu. Turklāt tik būtiskam periodiskuma palielinājumam ir jābūt ļoti detalizēti pamatotam, bet no Latvijas siltumuzņēmēju asociācijas sniegtās informācijas šāds pamatojums neizriet. Vienīgais norādītais pamatojums šādam priekšlikumam ir Apvienotajā karalistē veiktais pētījums. Taču Ekonomikas ministrijas ieskatā tas dod ieskatu par citu valstu praksi, bet šajā pētījumā izdarītie secinājumi nav tiešā veidā pārnesami uz Latviju, jo katrai valstij var būt savas specifiskās īpatnības, uz ko liecina arī verificēšanas periodiskumu dažādība Eiropas Savienības dalībvalstu starpā attiecībā uz dažādiem mērīšanas līdzekļiem.  Jau šobrīd Projektā ir paredzēts palielināt siltumenerģijas skaitītāju verificēšanas periodiskumu salīdzinājumā ar spēkā esošu tiesisko regulējumu, kas Ekonomikas ministrijas ieskatā ir optimāls, kas balstīts loģiskā siltumenerģijas skaitītāju gradācijā pēc to diametriem, ņemot par pamatu šādus apsvērumus:  -) radījumu kļūdas iespējamība;  -) verificēšanas izmaksas;  -) verificēšanas pieejamība Latvijā un kaimiņvalstīs.  Turpmāka siltumenerģijas skaitītāju verificēšanas periodiskuma palielināšana Ekonomikas ministrijas ieskatā varētu tikt izvērtēta atbilstoši aktuālajai situācijai pēc Projekta ieviešanas. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Patērētāju tiesību aizsardzības centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

*Anotācijas sadaļa III, IV un V sadaļa - projekts šīs jomas neskar.*

Ministru prezidenta biedrs,

ekonomikas ministrs A.Ašeradens

Valsts sekretārs J.Stinka

18.10.2016. 10:11

1954

E.Šaicāns

67013143, Edijs.Saicans@em.gov.lv

K.Gičevskis

67013232, Karlis.Gicevskis@em.gov.lv